《海棠》
宋代·石扬休

化工裁翦用功专，濯锦江头价最偏。
酷爱几思凭画手，难题浑觉挫诗权。
艳凝绛缬深深染，树认红绡密密连。
因想当年武平一，枝枝眷赐侍臣先。
开尽夭桃落尽梨，浅荂深萼照华池。
都缘西蜀盘根远，岂是东君属意迟。
烟惨别容曛宿酒，露凝啼脸失臙脂。
须知贾相风流甚，曾许神仙品格奇。

作者简介：（995—1057）眉州人，字昌言。少孤力学。仁宗景祐四年进士。累官刑部员外郎、知制诰，同判太常寺。上疏力请广言路、尊儒术、防壅蔽、强宗室、重农桑、禁奢侈，有补于时。为人纯素忠谨，以律度自居。